กทพ.งดเก็บค่าผ่านทางบูรพาวิถีเป็นของขวัญสงกรานต์
การทางพิเศษยกเว้นค่าผ่านทาง บางนา-ชลบุรี ในช่วงสงกรานต์ 9- 19 เม.ย. นี้ อำนวยความสะดวกผู้ใช้รถใช้ถนน
7 เม.ย. 2553

การทางพิเศษยกเว้นค่าผ่านทาง บางนา-ชลบุรี ในช่วงสงกรานต์ 9- 19 เม.ย. นี้ อำนวยความสะดวกผู้ใช้รถใช้ถนน 
พ.ท.ทวีสิน รักกตัญญู ผู้ว่าการ การทางพิเศษแห่งประเทศ  (กทพ. ) เปิดเผยว่า การทางพิเศษแห่งประเทศไทย (กทพ.) กระทรวงคมนาคม จะยกเว้นเก็บค่าผ่านทางของทางพิเศษบูรพาวิถี  (ทางด่วนสายบางนา – ชลบุรี) ตั้งแต่เวลา 22.00 น. ของคืนวันศุกร์ที่ 9 เม.ย.53 ไปจนถึงเวลา  06.00 น. ของเช้าวันที่ 19 เม.ย.53 และจัดตั้งหน่วยบริการประชาชนบนทางพิเศษ 5 แห่ง ตั้งแต่วันที่ 8 – 18 เม.ย.53
ทั้งนี้ ในช่วงเทศกาลสงกรานต์ ซึ่งมีวันหยุดต่อเนื่องติดต่อกันหลายวันทำให้มีประชาชน รวมถึงนักท่องเที่ยวจำนวนมากเดินทางกลับภูมิลำเนา และท่องเที่ยวยังจังหวัด และภูมิภาคต่างๆ ดังนั้น เพื่อเป็นการอำนวยความสะดวก รวดเร็วและปลอดภัยในการเดินทางของประชาชน ตามนโยบายของกระทรวงคมนาคมที่กำหนดให้ปี 2553 เป็นปีแห่งความปลอดภัยด้านการขนส่ง และการเดินทาง 
นอกจากนี้ กทพ.ยังได้จัดหน่วยบริการประชาชนผู้ใช้ทางพิเศษเพื่อให้บริการฟรี โดยการตรวจสอบสภาพเครื่องยนต์เบื้องต้น เติมน้ำกลั่น เติมลมยาง ตรวจเช็คแบตเตอรี่ และเป็นที่พักระหว่างการเดินทางพร้อมบริการน้ำดื่มของ กทพ. กาแฟ ลูกอม และผ้าเย็น พร้อมทั้งแผ่นพับรณรงค์ความปลอดภัยง่วงอย่าขับ/เมาไม่ขับ และแผนที่โครงข่ายทางพิเศษ โดยหน่วยบริการประชาชนฯ จัดไว้ให้ 5 แห่งด้วยกันคือ ด่านฯ ประชาชื่น (ขาออก) และด่านฯ บางแก้ว 1 ระหว่างวันที่ 8 – 14 เม.ย.53 เวลา 06.00 – 18.00 น.  ด่านฯ บางปะอิน (ขาเข้า), ด่านฯ จตุโชติ (ขาเข้า)       ระหว่างวันที่ 15 – 18 เมษายน 53 และด่านฯ ดาวคะนอง    เวลา 08.00 – 20.00 น.